**DĖL APMOKĖJIMO UŽ BRANDOS EGZAMINŲ IR TARPINIŲ PATIKRINIMŲ VYKDYMĄ, KANDIDATŲ DARBŲ VERTINIMĄ IR APELIACIJŲ NAGRINĖJIMĄ TVARKOS APRAŠO PATVIRTINIMO**

2023 m. kovo 31 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Mokymo lėšų apskaičiavimo, paskirstymo ir panaudojimo tvarkos aprašo (aktuali redakcija), patvirtinto Lietuvos Respublikos Vyriausybės 2018 m. liepos 11 d. nutarimu Nr. 679 „Dėl Mokymo lėšų apskaičiavimo, paskirstymo ir panaudojimo tvarkos aprašo patvirtinimo“, 12 punktu, Rekomendaciniais įkainiais už pagrindinės sesijos valstybinių ir mokyklinių brandos egzaminų vykdymą, mokyklinių brandos egzaminų kandidatų darbų vertinimą ir apeliacijų nagrinėjimą, pakartotinės sesijos valstybinių ir mokyklinių brandos egzaminų vykdymą, kandidatų darbų vertinimą ir apeliacijų nagrinėjimą, tarpinių patikrinimų vykdymą, patvirtintais Lietuvos Respublikos švietimo, mokslo ir sporto ministro 2014 m. spalio 2 d. įsakymu Nr. V-872 (Lietuvos Respublikos švietimo, mokslo ir sporto ministro 2023 m. vasario 17 d. įsakymo Nr. V-191 redakcija), Brandos egzaminų organizavimo ir vykdymo tvarkos aprašu (aktuali redakcija), patvirtinto Lietuvos Respublikos švietimo, mokslo ir sporto ministro 2006 m. gruodžio 18 d. įsakymu Nr. ISAK-2391 „Dėl Brandos egzaminų organizavimo ir vykdymo tvarkos aprašo ir Lietuvių kalbos ir literatūros įskaitos organizavimo ir vykdymo tvarkos aprašo patvirtinimo“, Rokiškio rajono savivaldybės taryba nusprendžia:

1. Patvirtinti Apmokėjimo už brandos egzaminų ir tarpinių patikrinimų vykdymą, kandidatų darbų vertinimą ir apeliacijų nagrinėjimą tvarkos aprašą (pridedama).

2. Pripažinti netekusiu galios Rokiškio rajono savivaldybės tarybos 2022 m. birželio 23 d. sprendimą Nr. TS-159 „Dėl Apmokėjimo už brandos egzaminų vykdymą, kandidatų darbų vertinimą ir apeliacijų nagrinėjimą tvarkos aprašo patvirtinimo“.

3. Šį sprendimą skelbti savivaldybės interneto svetainėje [www.rokiskis.lt](http://www.rokiskis.lt) ir Teisės aktų registre.

Savivaldybės meras Ramūnas Godeliauskas

Rita Elmonienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL APMOKĖJIMO UŽ BRANDOS EGZAMINŲ IR TARPINIŲ PATIKRINIMŲ VYKDYMĄ, KANDIDATŲ DARBŲ VERTINIMĄ IR APELIACIJŲ NAGRINĖJIMĄ TVARKOS APRAŠO PATVIRTINIMO“ AIŠKINAMASIS RAŠTAS**

**Sprendimo projekto tikslai ir uždaviniai.**

Sprendimo projekto tikslas ir uždaviniai – patvirtinti naujos redakcijos Apmokėjimo už brandos egzaminų ir tarpinių patikrinimų vykdymą, kandidatų darbų vertinimą ir apeliacijų nagrinėjimą tvarkos aprašą (toliau – Aprašas), kuris reglamentuos valstybinių brandos egzaminų ir tarpinių patikrinimų centrų vykdymo grupių vyresniųjų vykdytojų, administratorių ir vykdytojų darbo apmokėjimą, mokyklinių brandos egzaminų vyresniųjų vykdytojų, administratorių ir vykdytojų, mokyklinių brandos egzaminų ir brandos darbo vertinimo komisijų pirmininkų bei vertintojų, apeliacinių komisijų pirmininkų bei narių bazinėse mokyklose darbo apmokėjimą.

**Teisinio reguliavimo nuostatos.**

Mokymo lėšų apskaičiavimo, paskirstymo ir panaudojimo tvarkos aprašas (aktuali redakcija), patvirtintas Lietuvos Respublikos Vyriausybės 2018 m. liepos 11 d. nutarimu Nr. 679, Rekomendaciniai įkainiai už pagrindinės sesijos valstybinių ir mokyklinių brandos egzaminų vykdymą, mokyklinių brandos egzaminų kandidatų darbų vertinimą ir apeliacijų nagrinėjimą, pakartotinės sesijos valstybinių ir mokyklinių brandos egzaminų vykdymą, kandidatų darbų vertinimą ir apeliacijų nagrinėjimą, tarpinių patikrinimų vykdymą, patvirtinti Lietuvos Respublikos švietimo, mokslo ir sporto ministro 2014 m. spalio 2 d. įsakymu Nr. V-872 (Lietuvos Respublikos švietimo, mokslo ir sporto ministro 2023 m. vasario 17 d. įsakymo Nr. V-191 redakcija) (toliau – Rekomendaciniai įkainiai), Brandos egzaminų organizavimo ir vykdymo tvarkos aprašas (aktuali redakcija), patvirtintas Lietuvos Respublikos švietimo, mokslo ir sporto ministro 2006 m. gruodžio 18 d. įsakymu Nr. ISAK-2391.

**Sprendimo projekto esmė.**

Parengtas šis sprendimo projektas, nes pakeisti teisės aktai (Brandos egzaminų organizavimo ir vykdymo tvarkos aprašas ir Rekomendaciniai įkainiai), kuriais vadovaujantis nustatomi įkainiai vyresniesiems vykdytojams, administratoriams, vykdytojams, vertintojams, technologijų ir menų dalykų mokytojams (darbo vadovams), brandos darbo vadovams, vertinimo ir apeliacinių komisijų pirmininkams už atliekamas funkcijas pagrindinės ir pakartotinės brandos egzaminų sesijų metu. Už atliekamas funkcijas darbo užmokestis apskaičiuojamas taikant įkainius ir atsižvelgiant į pasirengimo egzaminų ir tarpinių patikrinimų vykdymui darbo valandas, egzamino ar tarpinio patikrinimo trukmę, kandidatų, laikiusių egzaminų, skaičių, įvertintų darbų skaičių.

Aprašo pakeitimai:

- vartojama nauja sąvoka „Tarpinis patikrinimas“;

- keičiami įkainiai:

- apmokėjimas už valstybinių brandos egzaminų ir tarpinių patikrinimų vykdymą – už vyresniojo vykdytojo atliekamas funkcijas taikomas **6,72** Eur/val. įkainis (buvo **6,05** Eur/val.), už administratoriaus atliekamas funkcijas taikomas **6,34** Eur/val. įkainis (buvo **5,67** Eur/val.), už vykdytojo atliekamas funkcijas taikomas **5,55** Eur/val. įkainis (buvo **4,88** Eur/val.);

- apmokėjimas už mokyklinių brandos egzaminų vykdymą – už vyresniojo vykdytojo atliekamas funkcijas taikomas **5,55** Eur/val. įkainis (buvo **4,88** Eur/val.), už administratoriaus atliekamas funkcijas taikomas **5,16** Eur/val. įkainis (buvo **4,49** Eur/val.), už vykdytojo atliekamas funkcijas taikomas **5,14** Eur/val. įkainis (buvo **4,47** Eur/val.);

- apmokėjimas už mokyklinių brandos egzaminų, brandos darbo kandidatų darbų vertinimą – už vertinimo komisijos pirmininko atliekamas funkcijas taikomas **5,24** Eur/val. įkainis (buvo **4,57** Eur/val.), už darbo vadovo atliekamas funkcijas taikomas **5,95** Eur/val. įkainis (buvo **5,28** Eur/val.), už vertintojo įvertintą kandidato ar apeliacinės komisijos nario įvertintą apelianto darbą taikomas **4,6** Eur įkainis (buvo **3,15** Eur).

**Laukiami rezultatai.**

Reglamentuotas irracionalus Mokymo lėšų, skirtų mokymosi pasiekimų patikrinimams organizuoti ir vykdyti, panaudojimas bei darbo užmokesčio sandaros samprata už brandos egzaminų vykdymą ir kandidatų darbų vertinimą, viešumas ir skaidrumas.

**Finansavimo šaltiniai ir lėšų poreikis**.

Mokymo lėšos, skirtos mokymosi pasiekimų patikrinimams organizuoti ir vykdyti.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo ir sporto skyriaus vedėjo pavaduotoja Rita Elmonienė

PATVIRTINTA

Rokiškio rajono savivaldybės tarybos

2023 m. kovo 31 d. sprendimu Nr. TS-

**APMOKĖJIMO UŽ BRANDOS EGZAMINŲ IR TARPINIŲ PATIKRINIMŲ VYKDYMĄ, KANDIDATŲ DARBŲ VERTINIMĄ IR APELIACIJŲ NAGRINĖJIMĄ TVARKOS APRAŠAS**

**I SKYRIUS**

**BENDROSIOS NUOSTATOS**

1. Apmokėjimo už brandos egzaminų ir tarpinių patikrinimų vykdymą, kandidatų darbų vertinimą ir apeliacijų nagrinėjimą tvarkos aprašas (toliau – Aprašas) reglamentuoja valstybinių brandos egzaminų ir tarpinių patikrinimų centrų vykdymo grupių vyresniųjų vykdytojų, administratorių ir vykdytojų darbo apmokėjimą, mokyklinių brandos egzaminų vyresniųjų vykdytojų, administratorių ir vykdytojų, mokyklinių brandos egzaminų ir brandos darbo vertinimo komisijų pirmininkų bei vertintojų, apeliacinių komisijų pirmininkų bei narių bazinėse mokyklose darbo apmokėjimą.

2. Įkainiai nustatyti vadovaujantis Rekomendaciniais įkainiais už pagrindinės sesijos valstybinių ir mokyklinių brandos egzaminų vykdymą, mokyklinių brandos egzaminų kandidatų darbų vertinimą ir apeliacijų nagrinėjimą, pakartotinės sesijos valstybinių ir mokyklinių brandos egzaminų vykdymą, kandidatų darbų vertinimą ir apeliacijų nagrinėjimą, tarpinių patikrinimų vykdymą, patvirtintais Lietuvos Respublikos švietimo, mokslo ir sporto ministro 2014 m. spalio 2 d. įsakymu Nr. V-872 (Lietuvos Respublikos švietimo, mokslo ir sporto ministro 2023 m. vasario 17 d. įsakymo Nr. V-191 redakcija) „Dėl Rekomendacinių įkainių už pagrindinės sesijos valstybinių ir mokyklinių brandos egzaminų vykdymą, mokyklinių brandos egzaminų kandidatų darbų vertinimą ir apeliacijų nagrinėjimą, pakartotinės sesijos valstybinių ir mokyklinių brandos egzaminų vykdymą, kandidatų darbų vertinimą ir apeliacijų nagrinėjimą, tarpinių patikrinimų vykdymą patvirtinimo“.

3. Dokumente vartojamos sąvokos atitinka Brandos egzaminų organizavimo ir vykdymo tvarkos apraše (aktuali redakcija), patvirtintame Lietuvos Respublikos švietimo, mokslo ir sporto ministro 2006 m. gruodžio 18 d. įsakymu Nr. ISAK-2391 „Dėl Brandos egzaminų organizavimo ir vykdymo tvarkos aprašo ir Kalbų įskaitų nuostatų patvirtinimo“, vartojamas sąvokas. Formulėse darbo užmokesčiui apskaičiuoti naudojami sutrumpinimai: DU – darbo užmokestis; ET – egzamino trukmė; DS – vertintojo įvertintų darbų skaičius; KS – kandidatų, laikiusių egzaminą, skaičius, VT – kandidatų darbų vertinimo trukmė.

**II SKYRIUS**

**APMOKĖJIMAS UŽ PAGRINDINĖS SESIJOS VALSTYBINIŲ BRANDOS EGZAMINŲ IR TARPINIŲ PATIKRINIMŲ VYKDYMĄ**

4. Už valstybinių brandos egzaminų ir tarpinių patikrinimų vykdymą mokama valstybinių brandos egzaminų, tarpinių patikrinimų centrų vykdymo grupių vyresniesiems vykdytojams, administratoriams ir vykdytojams, taip pat vykdytojams, kurie nėra vykdymo grupių pagrindinėje sudėtyje (papildomai brandos egzamino centrams paskirtiems vykdytojams – informacinių technologijų specialistams, kai egzamino metu naudojama kompiuterinė įranga ar garso atkūrimo ar įrašymo aparatūra).

5. Už vyresniojo vykdytojo atliekamas funkcijas taikomas 6,72 Eur/val. įkainis. Darbo užmokestis apskaičiuojamas: DU = 6,72 × (ET + 6 val.). Atliekant vyresniojo vykdytojo funkcijas, 6 valandos skiriamos: darbui su brandos egzamino užduotimis, žymimomis slaptumo žyma „RIBOTO NAUDOJIMO“ (priimti valstybinio brandos egzamino užduotis, saugoti iki teisėtai atskleidžiant vokus, kuriuose yra valstybinio brandos egzamino užduoties ar jo dalies turinys); pakuočių su egzamino užduotimis gavimui ir jų grąžinimui; protokolų ir kitų dokumentų pildymui; vykdytojų supažindinimui su bendromis egzamino ir tarpinio patikrinimo vykdymo procedūromis; egzamino, tarpinio patikrinimo vykdymo patalpų tinkamumo užtikrinimui; kitų nustatytų vyresniajam vykdytojui funkcijų atlikimui prieš ir po egzamino ar tarpinio patikrinimo.

6. Už administratoriaus atliekamas funkcijas taikomas 6,34 Eur/val. įkainis. Darbo užmokestis apskaičiuojamas: DU = 6,34 × (ET + 5 val.). Administratoriui, vykdant nustatytas funkcijas, 5 valandos skiriamos: patalpų paruošimui pagal brandos egzamino ar tarpinio patikrinimo reikalavimus; patalpų aprūpinimui dalyko brandos egzamino ar tarpinio patikrinimo vykdymo instrukcijoje nurodytais egzaminui ar tarpiniam patikrinimui reikalingais leidiniais ir priemonėmis; darbui duomenų perdavimo sistemoje KELTAS; kandidatų įleidimui į dalyko brandos egzamino centrą ir pirminiam kandidatų asmens tapatybės dokumentų patikrinimui; po egzamino pageidaujantiems kandidatams užduočių sąsiuvinių atidavimui; kitų nustatytų administratoriui funkcijų atlikimui prieš ir po egzamino ar tarpinio patikrinimo.

7. Už vykdytojo atliekamas funkcijas taikomas 5,55 Eur/val. įkainis. Darbo užmokestis apskaičiuojamas: DU = 5,55 × (ET + 2 val.). Vykdytojui, atliekant priskirtas funkcijas, 2 valandos skiriamos: prieš egzaminą – susipažinimui su brandos egzamino ar tarpinio patikrinimo vykdymo instrukcija; vykdymo protokolų pildymui; kandidatų tapatybės patikrinimui pagal vykdymo protokolą; kandidatų įleidimui į brandos egzaminui ar tarpiniam patikrinimui skirtą patalpą; vokų su brandos egzamino užduotimis apžiūrai, nustatant, ar nėra pažeistų; kodų ant protokolų ir kandidato kodo ant kiekvieno valstybinio brandos egzamino atsakymo lapo užklijavimui; po egzamino – kandidatų darbų surinkimui; vykdymo protokolų užpildymui; darbų sudėjimui į specialius vokus ar pakuotes pagal Nacionalinės švietimo agentūros reikalavimus; kitų nustatytų vykdytojui funkcijų atlikimui prieš ir po egzamino ar tarpinio patikrinimo.

**III SKYRIUS**

**APMOKĖJIMAS UŽ PAGRINDINĖS IR PAKARTOTINĖS SESIJŲ MOKYKLINIŲ BRANDOS EGZAMINŲ VYKDYMĄ, KANDIDATŲ DARBŲ VERTINIMĄ IR APELIACIJŲ NAGRINĖJIMĄ**

8. Už mokyklinius brandos egzaminus mokama mokyklinių brandos egzaminų centrų bei bazinės mokyklos vykdymo grupių vyresniesiems vykdytojams, administratoriams, vykdytojams, taip pat vykdytojams, kurie nėra vykdymo grupių pagrindinėje sudėtyje (papildomai brandos egzamino centrams paskirtiems vykdytojams – informacinių technologijų specialistams, kai egzamino metu naudojama kompiuterinė įranga ar garso atkūrimo ar įrašymo aparatūra), vertinimo, brandos darbo vertinimo, apeliacinių komisijų pirmininkams, vertintojams, menų dalykų, technologijų ir brandos darbų darbo vadovams bei apeliacinių komisijų nariams.

9. Už vyresniojo vykdytojo atliekamas funkcijas taikomas 5,55 Eur/val. įkainis. Darbo užmokestis apskaičiuojamas: DU = 5,55 × (ET + 4 val.). Atliekant vyresniojo vykdytojo funkcijas, 4 valandos skiriamos: darbui su brandos egzamino užduotimis (priimti mokyklinio brandos egzamino užduotis, saugoti iki teisėtai atskleidžiant vokus, kuriuose yra mokyklinio brandos egzamino užduoties ar jo dalies turinys); protokolų ir kitų dokumentų pildymui; vykdytojų supažindinimui su bendromis egzamino vykdymo procedūromis, egzamino vykdymo patalpų tinkamumo užtikrinimui; kitų nustatytų vyresniajam vykdytojui funkcijų atlikimui prieš ir po egzamino.

10. Už administratoriaus atliekamas funkcijas taikomas 5,16 Eur/val. įkainis. Darbo užmokestis apskaičiuojamas: DU = 5,16 × (ET + 3 val.). Administratoriui, vykdant nustatytas funkcijas, 3 valandos skiriamos: patalpų paruošimui pagal brandos egzamino reikalavimus; patalpų aprūpinimui dalyko brandos egzamino vykdymo instrukcijoje nurodytais egzaminui reikalingais leidiniais ir priemonėmis; darbui duomenų perdavimo sistemoje KELTAS; kandidatų įleidimui į dalyko brandos egzamino centrą ir pirminiam kandidatų asmens tapatybės dokumentų patikrinimui; po egzamino pageidaujantiems kandidatams užduočių sąsiuvinių atidavimui; kitų nustatytų administratoriui funkcijų atlikimui prieš ir po egzamino.

11. Už vykdytojo atliekamas funkcijas taikomas 5,14 Eur/val. įkainis. Darbo užmokestis apskaičiuojamas: DU = 5,14 × (ET + 1 val.). Vykdytojui, atliekant priskirtas funkcijas, 1 valanda skiriama: prieš egzaminą – susipažinimui su brandos egzamino vykdymo instrukcija; vykdymo protokolų pildymui; kandidatų tapatybės patikrinimui pagal vykdymo protokolą; kandidatų įleidimui į brandos egzaminui skirtą patalpą; vokų su brandos egzamino užduotimis apžiūrai, nustatant, ar nėra pažeistų; po egzamino – kandidatų darbų surinkimui; vykdymo protokolų užpildymui; kitų nustatytų vykdytojui funkcijų atlikimui prieš ir po egzamino.

12. Už vertintojo įvertintą kandidato ar apeliacinės komisijos nario įvertintą apelianto darbą taikomas 4,6 Eur įkainis. Už vieno brandos darbo įvertinimą taikomas 4,6 Eur įkainis. Darbo užmokestis apskaičiuojamas: DU = 4,6 × DS + VT.

13. Už vertinimo komisijos pirmininko atliekamas funkcijas taikomas 5,24 Eur/val. įkainis. Darbo užmokestis apskaičiuojamas: DU = 5,24 × (VT + 4 val.). Mokyklinių brandos egzaminų ir brandos darbų vertinimo komisijos pirmininkui 4 valandos skiriamos vertinimo komisijos darbo tvarkos nustatymui, darbui duomenų perdavimo sistemoje KELTAS, vertinimo lapų spausdinimui, kandidatų darbų vertinimų peržiūrai ir galutinio sprendimo priėmimui, kandidato darbo vertinimo lentelės ir kitų dokumentų užpildymui.

14. Menų dalykų, technologijų mokyklinių brandos egzaminų ir brandos darbų vertintojams darbo užmokestis skaičiuojamas dvigubai didesnis nei nurodyta 12 punkte.

15. Už menų dalykų, technologijų ir brandos darbų darbo vadovo atliekamas funkcijas taikomas 5,95 Eur/val. įkainis. Darbo užmokestis apskaičiuojamas: DU = 5,95 × (KS + 5 val.). 5 valandos skiriamos darbų rengimo proceso vertinimui pagal patvirtintą kandidatui darbo atlikimo laikaraštį, tarpinio darbo aprašo peržiūrai, baigiamojo darbo aprašo ir baigiamojo darbo produkto vertinimui, dalyvavimui baigiamojo darbo pristatyme.

**IV SKYRIUS**

**BAIGIAMOSIOS NUOSTATOS**

16. Už brandos egzaminų vykdymą poilsio dienomis brandos egzaminų administratoriams, vyresniesiems vykdytojams ir vykdytojams mokama Lietuvos Respublikos darbo kodekso 144 straipsnio 1 dalyje nustatyta tvarka.

17. Lėšos brandos egzaminams organizuoti ir vykdyti skiriamos iš Mokymo lėšų, vadovaujantis Lietuvos Respublikos Vyriausybės patvirtintu Mokymo lėšų apskaičiavimo, paskirstymo ir panaudojimo tvarkos aprašu.

18. Pasibaigus pagrindinei valstybinių ir mokyklinių brandos egzaminų, tarpinių patikrinimų ir pakartotinei mokyklinių brandos egzaminų sesijoms bei Apeliacinės komisijos posėdžiui ne vėliau kaip per 15 darbo dienų mokyklos (egzamino, tarpinio patikrinimo, brandos darbo vykdymo ir / ar vertinimo centro) bei bazinės mokyklos direktorius Švietimo ir sporto skyriui pateikia užpildytas paraiškas, parengtas pagal šio Aprašo priedą.

19. Švietimo ir sporto skyrius pateikia Finansų skyriui ir švietimo įstaigoms dokumentus (administracijos direktoriaus įsakymus) dėl apmokėjimo už brandos egzaminų, tarpinių patikrinimų vykdymą, kandidatų darbų vertinimą ir apeliacijų nagrinėjimą.

20. Finansų skyrius pagal pateiktus Švietimo ir sporto skyriaus dokumentus patikslina biudžetą ir paskirsto švietimo įstaigoms lėšas, skirtas mokymosi pasiekimų patikrinimams organizuoti ir vykdyti.

21. Šis Aprašas gali būti tikslinamas, keičiamas ar naikinamas Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_

Apmokėjimo už brandos egzaminų ir tarpinių patikrinimų vykdymą,

kandidatų darbų vertinimą ir

apeliacijų nagrinėjimą tvarkos aprašo priedas

**(Paraiškos forma)**

........................................................................................................................................

(Mokyklos (egzamino centro ir / ar vertinimo centro) pavadinimas)

|  |  |  |  |  |
| --- | --- | --- | --- | --- |
| Egzamino  (tarpinio patikrinimo) pavadinimas | Vardas, pavardė | Darbovietė | Pareigos egzamino (tarpinio patikrinimo) vykdymo ir kandidatų darbų vertinimo metu  (vyr. vykdytojas, administratorius, vykdytojas,  vertinimo komisijos pirmininkas, vertintojas, darbo vadovas) | Pastabos  (įvertintų darbų skaičius, valandų skaičius vertinimo komisijos pirmininko ir vertintojo funkcijoms atlikti) |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

Direktorius \_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(parašas) (vardas, pavardė)

\_\_\_\_\_\_\_\_\_\_\_\_\_\_\_